CELEX: 32021R1786
Language: lv
Date: 2021-10-08 00:00:00
Title: Komisijas Īstenošanas regula (ES) 2021/1786 (2021. gada 8. oktobris), ar ko attiecībā uz Īstenošanas regulā (ES) 2020/600 paredzēto atkāpi no Īstenošanas regulas (ES) 2016/1150 saistībā ar izmaiņām valsts atbalsta programmās vīna nozarē labo Īstenošanas regulu (ES) 2021/78

11.10.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 359/100
               
            
         KOMISIJAS ĪSTENOŠANAS REGULA (ES) 2021/1786
         (2021. gada 8. oktobris),
         ar ko attiecībā uz Īstenošanas regulā (ES) 2020/600 paredzēto atkāpi no Īstenošanas regulas (ES) 2016/1150 saistībā ar izmaiņām valsts atbalsta programmās vīna nozarē labo Īstenošanas regulu (ES) 2021/78
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) Nr. 1308/2013 (2013. gada 17. decembris), ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 (1), un jo īpaši tās 54. panta a) punktu,
         tā kā:
         
                     (1)
                  
                  
                     Ar Komisijas Īstenošanas regulu (ES) 2020/600 (2) tika ieviestas vairākas atkāpes no spēkā esošajiem noteikumiem arī vīna nozarē, un šo atkāpju mērķis bija sniegt atspaidu vīna nozares uzņēmumiem, lai palīdzētu tiem pārvarēt Covid-19 pandēmijas ietekmi. Konkrētāk, tā ļāva dalībvalstīm uz laiku atkāpties no Komisijas Īstenošanas regulas (ES) 2016/1150 (3) 2. panta 1. punkta, lai vajadzības gadījumā attiecībā uz pasākumiem, kas minēti Regulas (ES) Nr. 1308/2013 45. panta 1. punkta a) apakšpunktā un 46.–52. pantā, mainītu savas valsts atbalsta programmas vīna nozarē.
                  
               
                     (2)
                  
                  
                     Šīs elastības mērķis bija dot dalībvalstīm iespēju ātri reaģēt uz ārkārtas apstākļiem, ko bija radījusi Covid-19 pandēmija, un, tiklīdz tas tiek uzskatīts par nepieciešamu, iesniegt izmaiņas savās atbalsta programmās. Iemesls tam bija ne vien nepieciešamība ļaut dalībvalstīm biežāk pielāgot jau ieviestos pasākumus, bet, kā minēts Īstenošanas regulas (ES) 2020/600 6. apsvērumā, arī nekavējoties pēc minētās regulas stāšanās spēkā iekļaut savās valsts atbalsta programmās papildu pasākumus, nevis gaidīt nākamo termiņu, kad var iesniegt grozījumus.
                  
               
                     (3)
                  
                  
                     Līdztekus pasākumiem, kas paredzēti Regulas (ES) Nr. 1308/2013 45. panta 1. punkta a) apakšpunktā un 46.–52. pantā, dalībvalstīm tika dota iespēja savās valsts atbalsta programmās iekļaut arī ārkārtas pagaidu pasākumus “vīna destilācija krīzes gadījumā” un “atbalsts par vīna uzglabāšanu krīzes gadījumā”, kā attiecīgi minēts Komisijas Deleģētās regulas (ES) 2020/592 (4) 3. un 4. pantā. Tomēr netīša izlaiduma dēļ šie divi ārkārtas pasākumi nebija skaidri minēti starp Īstenošanas regulas (ES) 2020/600 2. panta 1. punktā norādītajiem pasākumiem.
                  
               
                     (4)
                  
                  
                     No Deleģētās regulas (ES) 2020/592 3. panta 9. punkta un 4. panta 8. punkta izriet, ka Īstenošanas regulas (ES) 2016/1150 2. pants mutatis mutandis attiecas uz pasākumiem “vīna destilācija krīzes gadījumā” un “atbalsts par vīna uzglabāšanu krīzes gadījumā”. Šo noteikumu mērķis ir nodrošināt, ka ārkārtas pasākumi pēc iespējas precīzāk atbilst noteikumiem, kas piemērojami Regulā (ES) Nr. 1308/2013 paredzētajiem pasākumiem. Tomēr Īstenošanas regulas (ES) 2020/600 2. panta 1. punkts nosaka īslaicīgas atkāpes no Īstenošanas regulas (ES) 2016/1150 2. panta 1. punkta un ļauj dalībvalstīm vajadzības gadījumā savās valsts atbalsta programmās pasākumus iekļaut vai mainīt. Tādējādi, lai nodrošinātu, ka ārkārtas pasākumi tiek īstenoti tāpat kā jebkurš cits pašreizējais atbalsta pasākums, Īstenošanas regulas (ES) 2020/600 2. panta 1. punkts attiecas arī uz “vīna destilāciju krīzes gadījumā” un “atbalstu par vīna uzglabāšanu krīzes gadījumā”.
                  
               
                     (5)
                  
                  
                     Turklāt jāuzsver, ka tas, ka “vīna destilācija krīzes gadījumā” un “atbalsts par vīna uzglabāšanu krīzes gadījumā” neietilpst Īstenošanas regulas (ES) 2020/600 2. panta 1. punkta darbības jomā, būtu pretrunā tikai šo pasākumu mērķim krīzes laikā sniegt steidzamu palīdzību vīna tirgum. Aizliegums dalībvalstīm savās valsts atbalsta programmās ieviest izmaiņas tieši saistībā ar šiem diviem pasākumiem, vienlaikus ļaujot tām veikt jebkādus citus pasākumus, būtu pretrunā skaidram nodomam ļaut dalībvalstīm izmantot šos pasākumus tik ātri un tik bieži, cik nepieciešams.
                  
               
                     (6)
                  
                  
                     Minēto iemeslu dēļ Komisijas Īstenošanas regula (ES) 2021/1785 (5) labo Īstenošanas regulas (ES) 2020/600 2. panta 1. punktu, iekļaujot skaidru norādi uz ārkārtas pasākumiem, kas izklāstīti Deleģētās regulas (ES) 2020/592 3. un 4. pantā, un tos piemēro no 2020. gada 4. maija.
                  
               
                     (7)
                  
                  
                     Tomēr Komisijas Īstenošanas regula (ES) 2021/78 (6), ar ko tika grozīts Īstenošanas regulas (ES) 2020/600 2. panta 1. punkts, noteica, ka pasākumus, kas ieviesti ar Īstenošanas regulu (ES) 2020/600, piemēro vēl visu 2021. finanšu gadu. Turklāt minētajā noteikumā nav norādes uz ārkārtas pasākumiem, kas izklāstīti Deleģētās regulas (ES) 2020/592 3. un 4. pantā. Tāpēc arī šo noteikumu ir lietderīgi labot.
                  
               
                     (8)
                  
                  
                     Tāpēc Īstenošanas regula (ES) 2021/78 būtu attiecīgi jālabo.
                  
               
                     (9)
                  
                  
                     Lai netiktu sodītas dalībvalstis, kuras izmaiņas saistībā ar Deleģētās regulas (ES) 2020/592 3. un 4. pantā noteiktajiem ārkārtas pasākumiem savās valsts atbalsta programmās ieviesa 2021. finanšu gadā, šī regula ar atpakaļejošu spēku būtu jāpiemēro no dienas, kad sāk piemērot attiecīgo grozījumu, kas izdarīts ar Īstenošanas regulu (ES) 2021/78.
                  
               
                     (10)
                  
                  
                     Šajā regulā paredzētie pasākumi ir saskaņā ar Lauksaimniecības tirgu kopīgās organizācijas komitejas atzinumu,
                  
               IR PIEŅĒMUSI ŠO REGULU.
         
            1. pants
            Labojums Īstenošanas regulā (ES) 2021/78
            Īstenošanas regulas (ES) 2021/78 1. panta 1. punkta tekstu, ar ko aizstāj Īstenošanas regulas (ES) 2020/600 2. panta 1. punktu, aizstāj ar šādu:
            
               
                  “1.   Atkāpjoties no Īstenošanas regulas (ES) 2016/1150 2. panta 1. punkta, attiecībā uz pasākumiem, kas minēti Regulas (ES) Nr. 1308/2013 45. panta 1. punkta a) apakšpunktā un 46.–52. pantā un Komisijas Deleģētās regulas (ES) 2020/592 (*1) 3. un 4. pantā, vajadzības gadījumā 2020. un 2021. finanšu gadā, bet ne vēlāk kā 2021. gada 15. oktobrī, dalībvalstis var ieviest izmaiņas savās valsts atbalsta programmās vīna nozarē, kā minēts Regulas (ES) Nr. 1308/2013 41. panta 5. punktā.
               
            
         
         
            2. pants
            Stāšanās spēkā un piemērošana
            Šī regula stājas spēkā dienā, kad to publicē Eiropas Savienības Oficiālajā Vēstnesī.
            To piemēro no 2020. gada 16. oktobra.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2021. gada 8. oktobrī
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 347, 20.12.2013., 671. lpp.
         
         
            (2)  Komisijas Īstenošanas regula (ES) 2020/600 (2020. gada 30. aprīlis), ar ko attiecībā uz konkrētiem pasākumiem Covid-19 pandēmijas izraisītās krīzes risināšanai atkāpjas no Īstenošanas regulas (ES) 2017/892, Īstenošanas regulas (ES) 2016/1150, Īstenošanas regulas (ES) Nr. 615/2014, Īstenošanas regulas (ES) 2015/1368 un Īstenošanas regulas (ES) 2017/39 (OV L 140, 4.5.2020., 40. lpp.).
         
            (3)  Komisijas Īstenošanas regula (ES) 2016/1150 (2016. gada 15. aprīlis), kurā izklāstīti noteikumi par Eiropas Parlamenta un Padomes Regulas (ES) Nr. 1308/2013 piemērošanu valsts atbalsta programmām vīna nozarē (OV L 190, 15.7.2016., 23. lpp.).
         
            (4)  Komisijas Deleģētā regula (ES) 2020/592 (2020. gada 30. aprīlis) par pagaidu ārkārtas pasākumiem, ar kuriem atkāpjas no konkrētiem Eiropas Parlamenta un Padomes Regulas (ES) Nr. 1308/2013 noteikumiem, lai novērstu Covid-19 pandēmijas un ar to saistīto pasākumu izraisītos tirgus traucējumus augļu un dārzeņu nozarē un vīna nozarē (OV L 140, 4.5.2020., 6. lpp.).
         
            (5)  Komisijas Īstenošanas regula (ES) 2021/1785 (2021. gada 8. oktobris), ar ko attiecībā uz atkāpi no Īstenošanas regulas (ES) 2016/1150 saistībā ar izmaiņām valsts atbalsta programmās vīna nozarē labo Īstenošanas regulu (ES) 2020/600 (skatīt šā Oficiālā Vēstneša 98. lpp.).
         
            (6)  Komisijas Īstenošanas regula (ES) 2021/78 (2021. gada 27. janvāris), ar kuru groza Īstenošanas regulu (ES) 2020/600, ar ko attiecībā uz konkrētiem pasākumiem Covid-19 pandēmijas izraisītās krīzes risināšanai atkāpjas no Īstenošanas regulas (ES) 2017/892, Īstenošanas regulas (ES) 2016/1150, Īstenošanas regulas (ES) Nr. 615/2014, Īstenošanas regulas (ES) 2015/1368 un Īstenošanas regulas (ES) 2017/39 (OV L 29, 28.1.2021., 5. lpp.).